CELEX: 32012D0769
Language: el
Date: 2012-12-04 00:00:00
Title: 2012/769/ΕΕ: Εκτελεστική απόφαση του Συμβουλίου, της 4ης Δεκεμβρίου 2012 , για τροποποίηση της απόφασης 2009/790/ΕΚ με την οποία επιτρέπεται στη Δημοκρατία της Πολωνίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

12.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 338/27
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 4ης Δεκεμβρίου 2012
   για τροποποίηση της απόφασης 2009/790/ΕΚ με την οποία επιτρέπεται στη Δημοκρατία της Πολωνίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   (2012/769/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 291 παράγραφος 2,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή που πρωτοκολλήθηκε στη Γενική Γραμματεία της Επιτροπής στις 12 Απριλίου 2012, η Πολωνία ζήτησε την άδεια να παρατείνει την εφαρμογή μέτρου παρέκκλισης από το άρθρο 285 της οδηγίας 2006/112/ΕΚ, προκειμένου να συνεχίσει να απαλλάσσει από τον φόρο προστιθέμενης αξίας (ΦΠΑ) τους υποκείμενους στον φόρο, ο ετήσιος κύκλος εργασιών των οποίων δεν υπερβαίνει το ισόποσο των 30 000 ευρώ σε εθνικό νόμισμα, με βάση τον συντελεστή μετατροπής που ίσχυε κατά την ημέρα της προσχώρησης της Πολωνίας στην Ένωση. Με το μέτρο αυτό, οι εν λόγω υποκείμενοι σε φόρο θα συνεχίσουν να απαλλάσσονται από ορισμένες ή από όλες τις υποχρεώσεις τους τις συναφείς με τον ΦΠΑ, οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ.
            
         
               (2)
            
            
               Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΕ, η Επιτροπή ενημέρωσε τα άλλα κράτη μέλη με επιστολές της 17ης και 18ης Ιουλίου 2012 σχετικά με το αίτημα της Πολωνίας. Με επιστολή της 19ης Ιουλίου 2012, η Επιτροπή ενημέρωσε την Πολωνία ότι διέθετε όλες τις απαραίτητες πληροφορίες για την εξέταση του αιτήματος.
            
         
               (3)
            
            
               Σύμφωνα με το σημείο 14 του άρθρου 287 της οδηγίας 2006/112/ΕΚ, η Πολωνία μπορεί να απαλλάσσει από τον ΦΠΑ στους υποκείμενους στον φόρο, ο ετήσιος κύκλος εργασιών των οποίων δεν υπερβαίνει το ισόποσο των 10 000 ευρώ σε εθνικό νόμισμα, με βάση τον συντελεστή μετατροπής κατά την ημερομηνία της προσχώρησής της στην Ένωση.
            
         
               (4)
            
            
               Με την απόφαση 2009/790/ΕΚ του Συμβουλίου, της 20ής Οκτωβρίου 2009, που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (2), επετράπη στην Πολωνία, κατά παρέκκλιση, να απαλλάσσει, έως τις 31 Δεκεμβρίου 2012, από τον ΦΠΑ, τους υποκείμενους σε φόρο, ο ετήσιος κύκλος εργασιών των οποίων δεν υπερβαίνει το ισόποσο των 30 000 ευρώ σε εθνικό νόμισμα, με βάση τον συντελεστή μετατροπής κατά την ημερομηνία της προσχώρησής της στην Ένωση. Δεδομένου ότι αυτό το ανώτερο όριο οδήγησε σε μερική απαλλαγή από τον ΦΠΑ των πολύ μικρών επιχειρήσεων, ενώ παράλληλα αυτές δύνανται πάντοτε να επιλέξουν το κανονικό καθεστώς του ΦΠΑ σύμφωνα με το άρθρο 290 της οδηγίας 2006/112/ΕΚ, θα πρέπει να επιτραπεί στην Πολωνία να εφαρμόσει το μέτρο για ένα περαιτέρω περιορισμένο χρονικό διάστημα.
            
         
               (5)
            
            
               Στην πρότασή της 29ης Οκτωβρίου 2004 για οδηγία του Συμβουλίου, η οποία τροποποιεί την οδηγία 77/388/ΕΟΚ, νυν οδηγία 2006/112/ΕΚ, με σκοπό την απλούστευση των εκ του φόρου προστιθέμενης αξίας υποχρεώσεων, η Επιτροπή συμπεριέλαβε διατάξεις οι οποίες έχουν ως αντικείμενο να επιτρέψουν στα κράτη μέλη να ορίζουν ως ανώτατο όριο ετήσιου κύκλου εργασιών το ποσό των 100 000 ευρώ ή το ισοδύναμο ποσό σε εθνικό νόμισμα για την απαλλαγή από τον ΦΠΑ, με δυνατότητα αναπροσαρμογής του ποσού αυτού κάθε έτος. Το αίτημα παράτασης της ισχύος, το οποίο υπέβαλε η Πολωνία, είναι συμβατό με την εν λόγω πρόταση.
            
         
               (6)
            
            
               Σύμφωνα με τις πληροφορίες τις οποίες χορήγησε η Πολωνία, εκτιμάται ότι το μέτρο έχει οδηγήσει σε μείωση του συνολικού ποσού των κρατικών εσόδων του προϋπολογισμού από τον ΦΠΑ κατά περίπου 0,14 %.
            
         
               (7)
            
            
               Το μέτρο παρέκκλισης δεν θα έχει καμία επίπτωση στους ιδίους πόρους της Ένωσης που προέρχονται από τον ΦΠΑ,
            
         
               (8)
            
            
               Συνεπώς, η απόφαση 2009/790/ΕΚ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 2 της απόφασης 2009/790/ΕΚ η ημερομηνία «31 Δεκεμβρίου 2012» αντικαθίσταται από την ημερομηνία «31 Δεκεμβρίου 2015».
   Άρθρο 2
   Η παρούσα απόφαση παράγει αποτελέσματα από την ημέρα της κοινοποίησής της.
   Άρθρο 3
   Η παρούσα απόφαση απευθύνεται στη Δημοκρατία της Πολωνίας.
   
      Βρυξέλλες, 4 Δεκεμβρίου 2012.
      
         
            Για το Συμβούλιο
         
         
            Ο Πρόεδρος
         
         B. ΣΙΑΡΛΗ
      
   
   
      (1)  ΕΕ L 347 της 11.12.2006, σ. 1.
   
      (2)  ΕΕ L 283 της 30.10.2009, σ. 53.